ਇਸ ਰਿਸਰਚ ਵਿੱਚ 10 ਹਜ਼ਾਰ ਲੋਕਾਂ ਨਾਲ ਗੱਲਬਾਤ ਕੀਤੀ ਗਈ। ਇਸ ਅਧਿਐਨ ਦੇ ਨਤੀਜੇ ਵਜੋਂ 8 ਵੱਡੀਆਂ ਗੱਲਾਂ ਉਜਾਗਰ ਹੋਈਆਂ ਹਨ ਜੋ ਕੁਝ ਇਸ ਤਰ੍ਹਾਂ ਹਨ:

1. ਕਿੰਨੇ ਭਾਰਤੀ ਕੋਈ ਖੇਡ ਖੇਡਦੇ ਹਨ?

ਭਾਰਤ ਵਿੱਚ ਖੇਡਣਾ ਜਾਂ ਕਸਰਤ ਕਰਨਾ ਜੀਵਨਸ਼ੈਲੀ ਦਾ ਹਿੱਸਾ ਨਹੀਂ ਹੈ। ਬੀਬੀਸੀ ਦੀ ਖੋਜ ਵਿੱਚ ਪਤਾ ਲਗਦਾ ਹੈ ਕਿ ਇਸ ਵਿੱਚ ਸ਼ਾਮਲ ਲੋਕਾਂ ਵਿੱਚੋਂ ਸਿਰਫ਼ ਤਿੰਨ ਫ਼ੀਸਦੀ ਲੋਕ ਹੀ ਕੋਈ ਖੇਡ ਖੇਡਦੇ ਹਨ।

ਬਾਕੀ ਦੁਨੀਆਂ ਨੂੰ ਦੇਖੀਏ ਤਾਂ ਫ਼ਿਨਲੈਂਡ, ਡੈਨਮਾਰਕ ਤੇ ਸਵੀਡਨ ਵਰਗੇ ਦੇਸ਼ਾਂ ਵਿੱਚ ਲਗਭਗ ਦੋ ਤਿਹਾਈ ਵਸੋਂ ਖੇਡਾਂ ਵਿੱਚ ਹਿੱਸਾ ਲੈਂਦੀ ਹੈ। ਜਦਕਿ ਯੂਰਪ ਦਾ ਔਸਤ ਅੱਧੇ ਤੋਂ ਕੁਝ ਵਧੇਰੇ ਹੈ।

2. ਭਾਰਤੀ ਖੇਡਾਂ ਵਿੱਚ ਹਿੱਸਾ ਕਿਉਂ ਨਹੀਂ ਲੈਂਦੇ?

ਲੋਕਾਂ ਨੇ ਦੱਸਿਆ ਕਿ ਸਕੂਲ ਵਿੱਚ ਖੇਡਣ ਲਈ ਸਹੂਲਤਾਂ ਦੀ ਕਮੀ ਤੇ ਸਕੂਲਾਂ 'ਤੇ ਜ਼ੋਰ ਨਾ ਦਿੱਤਾ ਜਾਣਾ ਇਸ ਦਾ ਵੱਡਾ ਕਾਰਨ ਹੈ।

ਖੋਜ ਵਿੱਚ ਸ਼ਾਮਲ ਮਰਦਾਂ ਤੇ ਔਰਤਾਂ ਦੋਹਾਂ ਨੇ ਬੀਬੀਸੀ ਨੂੰ ਦੱਸਿਆ ਕਿ ਉਨ੍ਹਾਂ ਦੇ ਮਾਪਿਆਂ ਦਾ ਜ਼ੋਰ ਪੜ੍ਹਾਈ ਵਿੱਚ ਚੰਗੀ ਕਾਰਗੁਜ਼ਾਰੀ ਦਾ ਸੀ। ਉਨ੍ਹਾਂ ਨੂੰ ਲਗਦਾ ਸੀ ਕਿ ਖੇਡਣਾ ਸਮੇਂ ਦਾ ਸਦਉਪਯੋਗ ਨਹੀਂ ਹੈ।

ਹਾਲਾਂਕਿ ਓਲੰਪਿਕ ਵਰਗੇ ਕੌਮਾਂਤਰੀ ਖੇਡ ਮੁਕਾਬਲਿਆਂ ਵਿੱਚ ਭਾਰਤ ਦੀ ਕਾਰਗੁਜ਼ਾਰੀ ਹੌਲੀ-ਹੌਲੀ ਸੁਧਰ ਰਹੀ ਹੈ। ਖਿਡਾਰੀਆਂ ਨੂੰ 'ਹੀਰੋ' ਵਾਂਗ ਦੇਖਿਆ ਜਾਣ ਲੱਗਾ ਹੈ। ਫਿਰ ਵੀ ਭਾਰਤੀਆਂ ਦੀ ਖੇਡਾਂ ਬਾਰੇ ਸੋਚ ਬਦਲੀ ਨਹੀਂ ਹੈ।

3. ਓਲੰਪਿਕ ਵਰਗੇ ਕੌਮਾਂਤਰੀ ਮੁਕਾਬਲਿਆਂ ਵਿੱਚ ਕਿੰਨੀਆਂ ਭਾਰਤੀ ਖਿਡਾਰਨਾਂ ਨੇ ਹਿੱਸਾ ਲਿਆ ਹੈ?

ਭਾਰਤ ਨੇ ਉਲੰਪਿਕ ਵਿੱਚ ਹੁਣ ਤੱਕ 28 ਮੈਡਲ ਜਿੱਤੇ ਹਨ। ਇਨ੍ਹਾਂ ਵਿੱਚੋ 14 ਪਿਛਲੇ 25 ਸਾਲਾਂ ਵਿੱਚ ਹੀ ਜਿੱਤੇ ਗਏ ਹਨ।

ਅਭਿਨਵ ਬਿੰਦਰਾ ਨੇ ਉਲੰਪਿਕ ਵਿੱਚ ਸੋਨ ਤਗਮਾ ਜਿੱਤਣ ਵਾਲੇ ਇੱਕਲੌਤੇ ਭਾਰਤੀ ਹਨ। ਉਨ੍ਹਾਂ ਨੇ ਸਾਲ 2008 ਵਿੱਚ ਨਿਸ਼ਾਨੇਬਾਜ਼ੀ ਵਿੱਚ ਇਹ ਤਗਮਾ ਜਿੱਤਿਆ ਸੀ। 

ਔਰਤਾਂ ਨੇ ਉਲੰਪਿਕ ਵਿੱਚ ਪੰਜ ਮੈਡਲ ਜਿੱਤੇ ਹਨ ਅਤੇ ਇਹ ਸਾਰੀ ਜਿੱਤ ਪਿਛਲੇ ਦੋ ਦਹਾਕਿਆਂ ਵਿੱਚ ਦਰਜ ਕੀਤੀ ਗਈ ਹੈ।

ਪਿਛਲੀਆਂ ਉਲੰਪਿਕ ਖੇਡਾਂ ਵਿੱਚ ਭਾਰਤ ਨੇ ਦੋ ਮੈਡਲ ਜਿੱਤੇ ਸਨ ਤੇ ਦੋਵੇਂ ਖਿਡਾਰਨਾਂ ਨੇ ਜਿੱਤੇ ਸਨ। ਪੀਵੀ ਸਿੰਧੂ ਨੇ ਬੈਡਮਿੰਟਨ ਵਿੱਚ ਸਿਲਵਰ ਤੇ ਸਾਕਸ਼ੀ ਮਲਿਕ ਨੇ ਕੁਸ਼ਤੀ ਵਿੱਚ ਤਾਂਬੇ ਦਾ ਮੈਡਲ ਜਿੱਤਿਆ ਸੀ।

ਕਈਆਂ ਦਾ ਮੰਨਣਾ ਹੈ ਕਿ ਉਲੰਪਿਕ ਵਿੱਚ ਕਾਰਗੁਜ਼ਾਰੀ ਦੇ ਅਧਾਰ 'ਤੇ ਭਾਰਤ ਵਿੱਚ ਖੇਡਾਂ ਦੀ ਹਾਲਤ ਦਾ ਮੁਲਾਂਕਣ ਨਹੀਂ ਕੀਤਾ ਜਾ ਸਕਦਾ। ਕਾਰਨ ਭਾਰਤ ਦੀ ਪਸੰਦੀਦਾ ਖੇਡ ਉਲੰਪਿਕ ਵਿੱਚ ਖੇਡੀ ਹੀ ਨਹੀਂ ਜਾਂਦੀ।

4. ਭਾਰਤ ਦੇ ਪੰਸਦੀਦਾ ਖੇਡ ਕਿਹੜੇ ਹਨ?

ਬੀਬੀਸੀ ਦੀ ਰਿਸਰਚ ਵਿੱਚ ਸ਼ਾਮਲ ਲੋਕਾਂ ਵਿੱਚੋਂ 15 ਫ਼ੀਸਦੀ ਲੋਕਾਂ ਨੂੰ ਕ੍ਰਿਕਟ ਪਸੰਦ ਹੈ।

ਹੈਰਾਨਗੀ ਦੀ ਗੱਲ ਤਾਂ ਇਹ ਹੈ ਕਿ ਕ੍ਰਿਕਟ ਤੋਂ ਬਾਅਦ 13 ਫ਼ੀਸਦੀ ਲੋਕਾਂ ਨੇ ਕਬੱਡੀ ਨੂੰ ਆਪਣੀ ਮਨ ਪਸੰਦ ਖੇਡ ਦੱਸਿਆ। ਉੱਥੇ ਹੀ 6 ਫ਼ੀਸਦੀ ਲੋਕਾਂ ਨੇ ਯੋਗ ਨੂੰ ਆਪਣੀ ਸਰੀਰਕ ਕਸਰਤ ਦੱਸਿਆ।
ਬੀਬੀਸੀ ਦੀ ਖੋਜ: ਭਾਰਤ ਦੇ ਲੋਕਾਂ ਦੀ ਖੇਡਾਂ ਵਿੱਚ ਸ਼ਮੂਲੀਅਤ ਘੱਟ ਕਿਉਂ ਹੈ, ਜਾਣੋ ਖਿਡਾਰਨਾਂ ਬਾਰੇ ਕੁਝ ਗੱਲਾਂ। 